**PREKEN på treeninghetssøndag Havstein kirke 7. juni 2020**

Prest Silje Kristin Meisal

***16****Men de elleve disiplene dro til Galilea, til fjellet der Jesus hadde sagt han ville møte dem.****17****Og da de fikk se ham, falt de ned og tilba ham; men noen tvilte.****18****Da trådte Jesus fram og talte til dem: «Jeg har fått all makt i himmelen og på jorden.****19****Gå derfor og gjør alle folkeslag til disipler: Døp dem til Faderens og Sønnens og Den hellige ånds navn****20****og lær dem å holde alt det jeg har befalt dere. Og se, jeg er med dere alle dager inntil verdens ende.»* [***Matt 28,16-20***](http://www.bibel.no/Nettbibelen?query=SyXGjvFYqNIZbs4N/mRmrR0LUIJj41iXMbJSdITxIb8tEoWT/BOkiMYLtbAjParh8LgjawBtdKixMDJagIPViw==)

---------------

Hvorfor forteller vi fortellinger? Og hvilke fortellinger blir de viktige, og definerende, for våre liv og vår historie?

Hva blir stående igjen som sannheten? Og hva blir glemt?

---------------

Jeg har en svigerfamilie som er utrolig god på å fortelle! Jeg må innrømme, til det kjedsommelige. Men jeg kan historiene, og mine barn kan dem.

Jeg har hørt om hvordan onkel Thorvald satt og røket pipe med Amundsen på overfarten med polarskuta Fram så mange ganger nå at jeg ikke klarer å virke imponert lenger, og om tante Theodora som var guvernante for ambassadørens barn i Kina for 100 år siden. Jeg har hørt så mange ganger om at ”vi” i ”vår” familie, altså min svigerfamilie, er litt sånn. Sånn som onkel Thorvald, eventyrlystne, og som tante Theodora, en slekt med grepa kvinnfolk.

Dagens prekentekst er en av de aller mest sentrale for kristendommens historie og utvikling, og for hva det er å være kristen. Vi kaller den misjonsbefalingen, eller dåpsbefalingen. Bibelen er full av fortellinger hvor Gud møter

mennesker på en slik måte at livet aldri ble det samme etterpå. Da Jesus gav disiplene misjonsbefalingen er en slik fortelling. En fortelling som gav retning til disiplenes liv, og som har formet en hel verden.

Disiplene tvilte – ialleall gjorde noen av de det. Nølende og usikre, utrygge på om båten ville bære, omtrent som den gangen Peter gikk på vannet, men ble fylt av tvil og tok til å synke. Går det bra dette? Hva skjer nå? De hadde nettopp gjennomlevd påskehelga, vært vitne til Jesu korsfestelse, hans død, og de oppdaget at han var stått opp igjen. Nå hadde han vist seg for dem.

Jesus viser seg for disiplene på et fjell. *Noen av de tviler* står det, og han sier til dem: Gå derfor ut og gjør alle folkeslag til disipler. Døp dem, og lær dem om det jeg har gjort og sagt. Og se – jeg er med dere for alltid.

Et løfte. Dere forteller, overleverer, dere er aldri alene, jeg er alltid med.

Dette fortellingen leses hver gang noen blir døpt i kirken vår, og konfirmantene må lære den utenat.

Den er en fortelling som har blitt fortellingen om kirken. Om vårt oppdrag.

----------

Hvilke fortellinger i våre liv løftes opp?

Noen fortellinger er bare mine. Om det jeg mestret, og om mine nederlag. Men mange fortellinger er fellesskapsfortellinger, om ting som hendte oss, og som endret oss.

Som den tiden vi har vært i, og er inne i nå. Allerede en vi-fortelling. Som vi kommer til å fortelle om i lange tider. Eller, hva hvis vi aldri pratet om det igjen? Har det da skjedd? Når ingen husker det? Er det allikevel en del av våre liv. Om et år, to år, 10 år, 100 år?

Noen fortellinger er også slike som hender 1, men som blir historien om et ”vi”.

Som tante Theodora, og hennes fortelling om å våge å reise til Kina som 18-åring for å være guvernante når ingen i familien hadde reist ut av landet før. Som er blitt en fortelling om en hel slekt. Som er blitt en vi-fortelling.

----------

For at fortellingen skal leve, og bli en del av våre liv, så må de fortelles. Om og om igjen. De må bli en del av meg, og en del av oss. Da blir det også sannheten om hvem vi er.

Teksten fra det gamle testamentet sier noe om dette:

Du skal elske Herren din Gud av hele ditt hjerte og av hele din sjel og av all din makt. **6** Disse ordene som jeg pålegger deg i dag, skal du bevare i ditt hjerte. **7** Du skal gjenta dem for dine barn og snakke om dem når du sitter i ditt hus og når du går på veien, når du legger deg og når du står opp. **8** Du skal binde dem om hånden som et tegn og ha dem på pannen som et merke. **9** Du skal skrive dem på dørstolpene i huset ditt og på portene dine.

Vi kommer til å fortsette å snakke om denne tiden som har vært i vinter og vår, fortelle om det.

Fordi vi trenger å vite at det har skjedd. Fordi det setter ord på hvem vi er.

Også fordi vi kjenner at det er noe vi savner, som klemmen.

Vi må fortsette å fortelle om evangeliet. Snakke om det, bære det i hjertene våre, binde det om hånden, og bære det som et merke i panna. Gjenta det for våre barn.

For det er dette som er en av de viktigste tingene Jesus gav oss:

Fortellingen. Om Gud, om Jesus, og Guds historie med menneskene, som også blir vår historie, min historie. Fortellingen, og den store virkningen det har på våre liv og hvem vi er.

Misjonsbefalingen er en fortelling om våre liv, en fortelling også om håp, et oppdrag, og et løfte.

Dere forteller, overleverer, dere er aldri alene, jeg er alltid med.

ÆVFOSODHÅSVEGBESGFEOTEAMEN